Itali ꞌwa kurijara ta naꞌna wytory man yryꞌpo mero,
amykon terapa aruꞌkaꞌsan maro Paulus yryꞌpo amy Julius tatynen warinu pokonokon jopotory ainaka.
Moꞌko Rome pono jopoto ety tanokon warinu pokonokon aꞌsakary moꞌko kynakon.
Amy Adriamitium pono kurijara wytory kynakon morokon Asia ponokon aitoꞌkon ꞌwa.
Moro ta ro naꞌna wytoꞌpo.
Moꞌko Tesalonika po amandoto Masedonie pono Aristarko enapa naꞌna maro kynakon.
Irombo koroꞌpo naꞌna woꞌkimaꞌpo Sidon po.
Moro po ro moꞌko Julius ꞌwa Paulus aropoꞌpo aꞌsakarykon ꞌwa,
enetoꞌme iꞌwaine.
Iruꞌpa irombo Julius Paulus poko kynakon.
Tywaimokyꞌpo mero rapa,
apoꞌtun wyino Siprus ratonomaꞌpo naꞌna ꞌwa,
yjaꞌwangon pepeito uremetoꞌme.
Silisia pato,
Panfili pato enapa parana patoꞌpo mero tyꞌwa,
naꞌna tundaꞌpo moro Lisie tano aitopo Myra ꞌwa.
Moro po ro moꞌko warinu pokonokon jopotory ꞌwa amy Itali ꞌwa ytototo Aleksandria pono kurijara eporyꞌpo.
Moro taka ro naꞌna aruꞌkaꞌpo iꞌwa.
Oꞌtoro ꞌko kurita paꞌpo me waty arombo naꞌna tundaꞌpo moro aitopo Knidus patonaka.
Pepeito ꞌwa naꞌna aꞌkotory ke,
Kreta nota naꞌna ꞌwa tytory man yryꞌpo apotyry Salmone rato.
Arombo moro apotyry ratonomaꞌpo mero,
naꞌna tundaꞌpo amy Iruꞌpyngon Oꞌkimatoꞌkon tatynen aitopo ꞌwa.
Moro ro tyse waty moro poto ꞌsu aitopo Lasea wyino kynakon.
Naꞌna romamyꞌpo ke terapa,
anari me moꞌja ro ytono weꞌiꞌpo.
Moro onematopo kurita pairo irombo tyto terapa kynakon.
Iro ke ro Paulus ꞌwa moꞌkaron kurijara tanokon uruꞌsan.
Ikaꞌpo iꞌwaine:
“Yjaꞌsakarykon,
moꞌja ro kytorykon jako anariꞌnon otykon ꞌwa koporykon man seneja.
Moro kurijara yjaꞌwan me tywairy taro kynaitan,
tytano maro ro.
Kariꞌna pairo tyꞌmatyry taro kynaitan.”
Moꞌko warinu pokonokon jopotory ꞌwa te moꞌko kurijara undymanen,
moꞌko kurijara aporemy enapa amyikaꞌpo moro Paulus auranymbo koꞌpo.
Moro oꞌkimatopo iruꞌpa ꞌne eꞌiꞌpa kynakon,
moro iꞌsano jako moro po aitoꞌme.
Iro ke ro pyime moꞌkaron kurijara tanokon moro moꞌja ro ytono ekariꞌsatokon iruꞌpa.
Feniks ꞌwa tytundarykon ꞌse kynatokon,
moro iꞌsano jako moro po tywaitoꞌkoꞌme.
Moro Feniks,
amy Kreta pono oꞌkimatopo moro man.
Moro aretyry apoꞌtun wyino,
moro aretyry apoje wyino enapa moro itaka oꞌmytopo man.
Ijary wyino pariꞌpe ꞌne waty amy pepeito awomyꞌpo mero te,
moro tywonumengatoꞌkon kapyry yryꞌpo iꞌwaine.
Angara anumyꞌpo iꞌwaine.
Kreta esiꞌwo imero naꞌna wytoꞌpo.
Akoreꞌpe ꞌne waty moro naꞌna waimokyꞌpo wyino te moro Eurakylon tatynen orometa wopyꞌpo mapo wyino naꞌna tuꞌponaka.
Moro iporiꞌtory ꞌwa moro kurijara kyryrykary ta,
moro ipotyry uꞌmary upijakon naꞌna moro pepeito woꞌtopo wyinonaka.
Irombo naꞌna weꞌiꞌpo ipoko noro waty.
Moro wara ro naꞌna kynotaropojakon.
Amy Kauda tatynen paꞌwuꞌmembo nota te aꞌsiꞌko ityꞌnaꞌpo po naꞌna ꞌwa arombo moro suruku yryꞌpo iruꞌpa.
Irombo aruꞌkaꞌpo naꞌna ꞌwa moro kurijara taka.
Morombo mero kapuja ke moro kurijara mypotyꞌpo iꞌwaine,
iporiꞌtomatoꞌme.
Moro Syrte pono koroꞌnano sakau tuꞌpo turupyrykon pona enapa tanarike kynatokon.
Iro ke ro moro kurijara ekaꞌnungeꞌkatopo emaꞌpo iꞌwaine parana taka.
Iwara ro kynotaropojakon naꞌna pepeito ꞌwa.
Irombo koroꞌpo yjaꞌwan me imero noro pepeito ꞌwa naꞌna yry ke,
amykon kurijara tanokon otykon papyꞌsan iꞌwaine parana taka.
Ijoruwanory kurita morokon kurijara pirarykonymbo papyꞌsan pairo iꞌwaine,
imytoꞌkonymbo maro ro.
Kuritakon poko weju,
siriko oneꞌpa kynakon.
Moro pepeito tamꞌpoꞌkory pariꞌpe noro kynakon.
Naꞌna tutapyry man ekanoꞌsakon terapa.
Endameꞌpa pairo noro moꞌkaron kariꞌna weꞌiꞌsan mero,
Paulus awomyꞌpo iraꞌnaine.
Ikaꞌpo:
“Yjaꞌsakarykon,
yꞌwa awepanamarykon manombo tywaije man,
moro ywykary jako oꞌwaine:
‘Ero wyino itoꞌpa kytaisen.’
Ijako erokon anariꞌnon otykon koporyꞌpaine nairy.
Ero wara yjaꞌwan me eꞌiꞌpa oty nairy.
Erome pairo te kurujaton aturuꞌsan apyitoꞌme oꞌwaine.
Amy pairo araꞌnanokon kariꞌna irombo utapyꞌpa kynaitan.
Ero kurijara roten kynutaꞌtan.
Ero koko irombo moꞌko Yjopotory Tamusi,
moꞌko ety sawongaje inoro apojon nasenepoi yꞌwa.
Nykai yꞌwa:
‘Tanarike kyteꞌi,
Paulus!
Moꞌko Rome pono jopoto poꞌponaka awytory man.
Ajewaꞌporotoꞌme te Tamusi paꞌporo moꞌkaron amaro kurijara ta ytotonon unendan.’
Iro ke ro aturuꞌsan apyitoko,
yjaꞌsakarykon!
Tamusi samyikaje.
Morokon yꞌwa taurotoꞌkonymbo wararo otykon wairy man samyikaje.
Amy paꞌwu tuꞌpo te kurupyrykon man.”
Ainapatoro ituꞌponaka okupaꞌen kurita terapa pepeito ꞌwa moro Adriamitium Zee tuꞌpo naꞌna kyryrykapotyry jako,
koko,
irawone ꞌne aꞌta,
moꞌkaron kurijara ta amaminatonon tyse waty amy aitopo wyino kynokanoꞌsatokon.
Irombo typirotoken kurawa ke moro ijansikyry apoꞌpo iꞌwaine oko-kariꞌna apo me.
Aꞌsi ꞌko rapa tytoꞌsan mero,
moro tuna jansikyry apoꞌpo iꞌwaine oꞌwin-kariꞌna ituꞌponaka ainapatoro apo me.
Topu tuꞌpo turupyrykon pona tanarike tywairykon ke,
okupaꞌen angara emaꞌsan iꞌwaine ansety wyino.
Irombo Tamusi ꞌwa iwoturupoꞌsan koꞌi aweitatoꞌme.
Irombo moꞌkaron kurijara ta amaminatonon moro kurijara wyino tywetuwarikarykon ꞌse kynatokon.
Moro suruku emaꞌpo iꞌwaine tuna taka,
ipotyry wyino morokon angara ematoꞌme tiro.
Moro jako ꞌne Paulus wykaꞌpo moꞌko warinu pokonokon jopotory ꞌwa,
moꞌkaron ipyitorykon ꞌwa enapa:
“Moꞌkaron ꞌwa ero kurijara noꞌpoto,
amyjaron ajutaꞌtaꞌton.”
Morombo mero moꞌkaron warinu pokonokon ꞌwa morokon suruku mytoꞌkonymbo kapuja yꞌkotoꞌsan.
Iwara parana taka moro suruku emoꞌpoꞌpo iꞌwaine.
Emamyry ꞌwa iweꞌiꞌpo mero,
Paulus ꞌwa paꞌporo uruꞌsan,
aꞌsiꞌko iwendametoꞌkoꞌme.
Ikaꞌpo:
“Erome ainapatoro ituꞌponaka okupaꞌen kurita terapa endameꞌpa mandon oty ꞌwa ajeporykon man momokyry ta.
Amy pairo oty anaruꞌkaꞌpa mandon ondakaine.
Iro ke ro wykaje oꞌwaine aꞌsiꞌko awendametoꞌkoꞌme.
Moro ro ajepanoꞌtaꞌton awoꞌkimatoꞌkoꞌme.
Amy pairo araꞌnanokon aneporyꞌpa yjaꞌwan oty kynaitan.”
Moro wara tykaꞌpo wyino,
perere amy apoꞌiꞌpo iꞌwa.
Paꞌporo embataine ipoko Tamusi ety awongaꞌpo iꞌwa.
Moro perere yꞌsakapotyꞌpo iꞌwa.
Irombo enapyꞌpo iꞌwa.
Paulus wendamery enery ꞌwa paꞌporo iporiꞌtomaꞌsan.
Iwara enapa tywendamerykon aꞌmoꞌpo iꞌwaine.
Moro kurijara ta ro oꞌwin-toꞌimamboto oko-kariꞌna ituꞌponaka oꞌwin-kariꞌna ituꞌponaka ainapatoro ituꞌponaka oꞌwin-toꞌima kariꞌna me naꞌna kynakon.
Tywaimeꞌmaꞌsan mero,
moro awasi papyꞌpo iꞌwaine parana taka,
sawoꞌne ꞌkopore moro kurijara waitoꞌme.
Emamyꞌpo mero,
tynukutyꞌtorykon aitopo eneꞌpo iꞌwaine.
Amy ametary po te amy awopa eneꞌpo iꞌwaine.
Moro po ro moro kurijara eꞌkimary ꞌse kynatokon.
Morokon angara amoꞌty yꞌkotopotyꞌsan iꞌwaine.
Parana ta ro inoꞌsan iꞌwaine.
Morokon simona mytoꞌkonymbo ymbokaꞌsan enapa iꞌwaine.
Moro pira posumanyry awoꞌnukuꞌpo iꞌwaine.
Irombo pepeito poko moro awopa ꞌwa moro kurijara arojatokon.
Irombo apipin me iweꞌiꞌpo po terapa ikurijararykonymbo urupyꞌpo.
Moro ipotyry urupyꞌpo oꞌkapyn me.
Moro ansety yꞌmopotyꞌpo te parana poriꞌtory ꞌwa.
Irombo mero moꞌkaron warinu pokonokon weꞌiꞌsan moꞌkaron apoꞌiꞌsan wory ꞌse,
tyꞌpoꞌne amy wetuwarikary pona.
Moꞌko warinu pokonokon jopotory te Paulus unemyry ꞌse kynakon.
Iro ke ro typyitorykon aꞌkotoꞌsan iꞌwa.
Moꞌkaron tyweꞌpomyrykon ukuꞌnamon aꞌporongapoꞌsan naꞌsen iꞌwa tuna taka,
maponaka itotoꞌkoꞌme.
Amykonymbo eꞌkimapoꞌsan te iꞌwa paranga tuꞌpo,
amykonymbo moro kurijara tanokonymbo otykon tuꞌpo roten.
Iwara paꞌporo naꞌna woꞌkimaꞌpo.
Utaꞌno wyino tywoꞌkary pokoro,
Malta me moro paꞌwu ety wairy ukutyꞌpo naꞌna ꞌwa.
Moꞌkaron moro po amandonon tawaꞌpore imero naꞌna poko kynatokon.
Konopo wopyry ke,
tyꞌsanore iwairy ke,
poto ꞌsu waꞌto poꞌmaꞌpo iꞌwaine.
Irombo paꞌporo naꞌna koꞌmaꞌsan moro waꞌto ekondaka.
Irombo Paulus ꞌwa wewe jaꞌpuruꞌsan amoꞌikyꞌsan.
Moro waꞌto taka yrykon jako ro,
asiny ꞌwa amy okoju paꞌkapoꞌpo moro wewe wyino.
Paulus ekaꞌpo iꞌwa ainary po.
Ainary poko moꞌko okoju woꞌsereremary eneꞌpo mero tyꞌwaine,
moꞌkaron moro po amandonon wykaꞌsan aseꞌwa:
“Kariꞌna wonenymbo moꞌko wokyry sukuꞌsa.
Parana ta ro rypo romoꞌno wyino tywepaꞌka man.
Erome te moro ijaꞌwanymbo kyniwojan.”
Paulus ꞌwa te tainary sunsungary ta moꞌko okoju emapoꞌpo waꞌto taka.
Amy oꞌto eꞌiꞌpa iweꞌiꞌpo.
Moꞌkaron moro po amandonon te ainary aꞌmamyry,
typo roten pai irombyry womary ekanoꞌsatokon.
Akoreꞌpe amy oꞌto eꞌiꞌpa eneꞌpo mero tyꞌwaine,
amy me terapa iwonumengaꞌsan.
Amy tamusi me iwairy ekarityꞌpo iꞌwaine.
Tyse waty moro wyino moꞌko paꞌwu undymanen Publius tatynen waitopo kynakon.
Moꞌko ꞌwa ro tawaꞌpore imero tauty po naꞌna apoꞌiꞌpo.
Oruwa kurita ekosa naꞌna kynakon.
Moro jako ro moꞌko Publius jumy tapapo kynakon komyinano pe,
kawaitu pe enapa.
Paulus wytoꞌpo iꞌwa.
Tamusi ꞌwa tauranary mero tainary yryꞌpo iꞌwa ituꞌponaka.
Iwara ikuraꞌmaꞌpo iꞌwa.
Moro oty woꞌkapyꞌpo mero,
moꞌkaron amykon terapa Malta ponokon jeꞌtun pangon wopyꞌsan enapa iꞌwa.
Ikuraꞌmaꞌsan enapa iꞌwa.
Ukutyꞌnon roten otykon ke naꞌna ety awongaꞌpo iꞌwaine.
Moro wyino naꞌna wytory mero naꞌna naꞌkuru man otykon yryꞌsan iꞌwaine naꞌna ꞌwa.